Document ID: 32012D0228
Publication Date: 2012-04-24

Content:
DEĊIŻJONI TAL-KUNSILL
tal-24 ta’ April 2012
dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE rigward emenda għall-Anness XXI (Statistika) għall-Ftehim taż-ŻEE
(2012/228/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 338(1) u 218(9) tiegħu,
Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
Wara li kkunsidra l-proposta mill-Kummissjoni Ewropea,
Billi:
(1)
L-Anness XXI għall-Ftehim dwar iż-Żona Ekonomika Ewropea (2), ("il-Ftehim taż-ŻEE") fih dispożizzjonijiet u arranġamenti speċifiċi fir-rigward tal-istatistika.
(2)
Ir-Regolament (UE) Nru 691/2011 tal-Parlament Ewropew u tal-Kunsill tas-6 ta’ Lulju 2011 dwar il-kontijiet ekonomiċi ambjentali Ewropej (3), għandu jiġi inkorporat fil-Ftehim.
(3)
Fir-rigward tal-Islanda, l-Annessi I, II u III għar-Regolament (UE) Nru 691/2011 għandhom jiġu implimentati fi żmien sentejn mill-ewwel skadenza għat-trażmissjoni sabiex jitqies l-iżvilupp ulterjuri tal-kontijiet ambjentali nazzjonali tal-Islanda.
(4)
Peress li l-Liechtenstein hu diġà eżentat mis-sistema Ewropea ta’ kontijiet nazzjonali u reġjonali skont ir-Regolament tal-Kunsill (KE) Nru 2223/96 tal-25 ta' Ġunju 1996 dwar is-sistema Ewropea ta’ kontijiet nazzjonali u reġjonali fil-Komunità (4), huwa għandu wkoll ikun eżentat mill-obbligi li jikkonċernaw il-kontijiet ekonomiċi ambjentali Ewropej.
(5)
Il-pożizzjoni tal-Unjoni fil-Kumitat Konġunt taż-ŻEE għandha għalhekk tkun ibbażata fuq l-abbozz ta' Deċiżjoni mehmuż,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed mill-Unjoni Ewropea fi ħdan il-Kumitat Konġunt taż-ŻEE dwar l-emenda proposta għall-Anness XXI (Statistika) għall-Ftehim taż-ŻEE għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmula fil-Luxembourg, l-24 ta’ April 2012.

Metadata:
Eurovoc Level 1 Categories: 100144
100146
100143
100155
Eurovoc Level 2 Categories: 100242
100170
100176
100190
Eurovoc Level 3 Categories: 3461
2470
4040
4256
All Eurovoc Categories: 4262
5618
5870
6402